b'\n_START_ARTICLE_\nArgentavis\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nArgentaviksen siipiv\xc3\xa4li oli 5,7\xe2\x80\x938,3\xc2\xa0metri\xc3\xa4 ja painoa sill\xc3\xa4 oli noin 70 kilogrammaa. Ruumis oli 1,5-metrinen. Lajin v\xc3\xa4rityst\xc3\xa4 ja h\xc3\xb6yhenpukua on mahdoton tiet\xc3\xa4\xc3\xa4, mutta sen p\xc3\xa4\xc3\xa4 on saattanut olla kalju sen l\xc3\xa4himpien nyky\xc3\xa4\xc3\xa4n el\xc3\xa4vien sukulaisten, kondorien tapaan. Sill\xc3\xa4 oli ehk\xc3\xa4 my\xc3\xb6s kaulus suojaamassa kylmilt\xc3\xa4 tuulilta. Kynnet olivat vahvat ja linnulla oli vahva koukkunokka, mik\xc3\xa4 viittaa petolintuun eik\xc3\xa4 pelk\xc3\xa4st\xc3\xa4\xc3\xa4n raadonsy\xc3\xb6j\xc3\xa4\xc3\xa4n. Kaula oli kuitenkin pitk\xc3\xa4 kuin korppikotkalla.\n_START_SECTION_\nElintavat\n_START_PARAGRAPH_\nArgentaviksen elinalue oli sen elinaikana nykyist\xc3\xa4 paljon rehev\xc3\xa4mp\xc3\xa4\xc3\xa4 ruohotasankoa. Siell\xc3\xa4 sille riitti saalisel\xc3\xa4imi\xc3\xa4, kuten hevosensukuisia Diadiaphoruksia. Reviiri lienee ollut laaja linnun suuren koon vuoksi. Painonsa takia linnulla saattoi olla vaikeuksia p\xc3\xa4\xc3\xa4st\xc3\xa4 ilmaan. Todenn\xc3\xa4k\xc3\xb6isesti sen t\xc3\xa4ytyi joko heitt\xc3\xa4yty\xc3\xa4 kallionkielekkeelt\xc3\xa4 siivilleen vauhtiaskelten j\xc3\xa4lkeen, tai sitten juosta kymmeni\xc3\xa4 metrej\xc3\xa4 loivaa rinnett\xc3\xa4 alasp\xc3\xa4in, ennen kuin se pystyi irtoamaan maanpinnasta. Nykylinnuista esimerkiksi albatrossit k\xc3\xa4ytt\xc3\xa4ytyv\xc3\xa4t samaan tapaan. Argentaviksen lihasvoima ei riitt\xc3\xa4nyt varsinaiseen lent\xc3\xa4miseen, mutta se pystyi liitelem\xc3\xa4\xc3\xa4n Andeilta Argentiinaan jatkuvasti puhaltavien tuulten ja termiikkien ansiosta jopa 300 kilometri\xc3\xa4 yhteen menoon. Liidelless\xc3\xa4\xc3\xa4n se pystyi etsim\xc3\xa4\xc3\xa4n suurilla silmill\xc3\xa4\xc3\xa4n  saalista ja raatoja. Saaliin havaittuaan se on voinut rauhassa laskeutua alas ja sy\xc3\xb6ksy\xc3\xa4 saaliin kimppuun nopealla vauhdilla. Se on voinut katkaista isonkin saaliin sel\xc3\xa4n. Laji lienee h\xc3\xa4vinnyt, kun sen elinalue kuivui ja saalisel\xc3\xa4imet h\xc3\xa4visiv\xc3\xa4t.\n_START_SECTION_\nL\xc3\xb6yd\xc3\xb6t\n_START_PARAGRAPH_\nArgentaviksen fossiileja on l\xc3\xb6ydetty vain Argentiinan pohjoisosista, Patagonian tasangoilta. Sen l\xc3\xa4hisukulaisten j\xc3\xa4\xc3\xa4nn\xc3\xb6ksi\xc3\xa4 on l\xc3\xb6ydetty ymp\xc3\xa4ri Pohjois- ja Etel\xc3\xa4-Amerikkaa.'